Դիտարկումին, թէ Հ. Գրիգոր կարծէք վստահ է, որ տունը կողոպտողները կարգալոյծ հոգեւորականներն են, Վահան սրբազան պատասխանած է. «Կարգալոյծ հոգեւորականը հոն չ՚ըլլար։ Ան տօնական օրերուն կու գայ եկեղեցի, պատարագ կը մատուցէ ու կ՚երթայ։ Անկարելի է, որ ինք ըրած ըլլայ ատիկա։ Բայց անոր շուրջ մարդիկ կան, որոնք հարցեր ունին նախաձեռնուած հաշտութեան հետ։ Հիմա թէ՛ մեր կողմը, թէ՛ ալ միւս կողմը մարդիկ կան, որոնք չեն ուզեր, որ հաշտութիւն ըլլայ։ Մե՛ր կողմն ալ մարդիկ կան, որոնք շա՜տ վիրաւորուած են եւ չեն ուզեր հաշտուիլ անոնց հետ։ Ամէն անգամ երբ մենք կը մօտենանք անոնց՝ հաշտութեան համար, խոչընդոտներ կը գտնեն. նամակներ կը գրեն, մամլոյ ուշադրութիւնը կը հրաւիրեն, թէ անոնք մեզի կը հայհոյեն։ Հետեւաբար, տունը կողոպտողը մէկն է, որ հաշտութեան հետ համաձայն չէ, մէկն է, որ կ՚ուզէ աղմուկ հանել՝ այս քայլերուն դէմ։ Սպասենք Երկուշաբթի օրուան, տեսնենք՝ դատը ի՞նչ կը պարզէ։ Ուրիշ պատճառ ալ կրնայ ըլլալ. գուցէ տունը հրդեհ ծագած է, անոնք բանալին չեն ունեցած, մարած են (հրդեհը), յետոյ՝ դուռը կղպած։ Ես իրենց հետ ալ կապուեցայ, շատ հանգիստ պատասխանեցին, որ պիտի պարզեն՝ ի՞նչ պատահած է»։